钦定古今图书集成/明伦汇编/氏族典/第060卷 > 徐石麒
## 钦定古今图书集成/明伦汇编/氏族典/第060卷 > 徐石麒

按《明外史徐石麒传》：“石麒，字宝摩，嘉兴人。天启二年
进士。授工部营缮主事，筦节慎库。魏忠贤兼领惜薪
司，所需悉从库发，石麒每持故事格之。会黄尊素坐
忤忠贤下诏狱，石麒以座主故为尽力，忠贤益怒，遂
执新城侯王昇子下狱，令诬贿石麒削籍。忠贤败，事
乃白。崇祯三年，起南京礼部主事，迁考功郎中。八年”，
佐尚书郑三俊京察，澄汰至公。历尚宝卿、应天府丞，
入为左通政。累迁光禄卿、通政使。擢刑部右侍郎，旋
进左署部事，寻擢本部尚书。顷之，姜埰、熊开元下诏
狱，移刑部定罪。石麒据原词，拟开元赎徒，埰谪戍。帝
怒，石麒落职闲住。福王监国南京，召拜右都御史，未
任，改吏部尚书。给事中陆朗有物议，石麒以年例出
之。朗急贿奄人，内传留用。石麒愤发朗“通内”之罪。朗
恚，疏诋石麒；石麒遂称疾乞休去。后以登极恩，加太
子太保。明年，郡城破，石麒朝服自缢死。